
Átjárások zenéből testbe Csehy Zoltán Homokviharában

A Homokvihar keményen feladja a leckét azoknak, akik nem figyeltek a római történelem vagy a kortárs zene órákon. A kötetet a kezdő versben előforduló mágikus négyszög alapján mutatom be a szeriális zene módszereivel, teret engedve a benne foglalt mindenfajta tükrözésnek és egymásraolvasásnak.
Kénytelenek, vagy képtelenek leszünk-e a kapcsolódási pontokat megkeresni? A könyv fejtetőre fordított világa ugyancsak disszonánsnak és kaotikusnak tűnik a beavatatlan befogadó számára. Gondoljunk csak Heliogabalus császárra, a szövegbeli portréregényrom hősére s ennek kísérleteire, melyekből kiderül többek között az is, hogy szavakkal bárkit meg lehet erőszakolni. Nem is kell más hozzá, csak egy, magát a „történetírás farkának” nevező rabszolga.
Pedig a műalkotás létrejöttéhez lyukra, hiányra, balesetre van szükség – ilyenkor csordul ki Assisi Ferenc madarainak csőrén a bor és fordul meg végzetesen valami a szóban – hogy mielőtt még beállna a történet teljes elsivatagosodása, a mágikus négyzet helyét átvehesse egy kitartott, finoman hangolt, esetleges orgonapont.



